Man in hof oor ongelisensieerde vuurwapensPetrus Johannes Breedt (Foto verskaf deur die Valke) Petrus Johannes Breedt (57), ŉ boer van die Sundra-omgewing in Mpumalanga, het Vrydag in die Delmas-landdroshof verskyn op aanklag van die besit van ongelisensieerde vuurwapens. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), het gesê Breedt is vrygelaat op borgtog van R3 000. “Die saak is tot 23 Oktober 2020 uitgestel vir verdere ondersoek,” het sy gesê. Breedt is Donderdag in hegtenis geneem op aanklag van die beweerde oortreding van die Wet op Vuurwapens. Sekgotodi het vroeër gesê lede van die taktiese reaksie-eenheid in Emalahleni het Donderdag op die plaas toegeslaan nadat inligting ontvang is dat Breedt in die onwettige besit van vuurwapens is. Verskeie wapens is op die plaas gevind en Breedt kon vir twee van die gewere nie lisensies verskaf nie.